Κανονισμός (ΕΚ) αριθ. 999/2003 του Συμβουλίου

της 2ας Ιουνίου 2003

για θέσπιση αυτόνομων και μεταβατικών μέτρων σχετικά με την εισαγωγή ορισμένων μεταποιημένων γεωργικών προϊόντων καταγωγής Ουγγαρίας και την εξαγωγή ορισμένων μεταποιημένων γεωργικών προϊόντων στην Ουγγαρία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 παράγραφοι 2 και 4,

την πρόταση της Επιτροπής,

Εκτιμώντας τα ακόλουθα:

(1) Το πρωτόκολλο αριθ. 3 της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, η οποία αναφέρεται στο εξής ως "ευρωπαϊκή συμφωνία" και εγκρίθηκε με την απόφαση 93/742/Ευρατόμ, ΕΚΑΧ, ΕΚ του Συμβουλίου και της Επιτροπής, της 13ης Δεκεμβρίου 1993(1), προβλέπει δασμολογικές παραχωρήσεις για μεταποιημένα γεωργικά προϊόντα, καταγωγής Ουγγαρίας. Το πρωτόκολλο αριθ. 3 τροποποιήθηκε από το πρωτόκολλο προσαρμογής(2), που προσαρμόζει εμπορικές πτυχές της ευρωπαϊκής συμφωνίας. Βελτιώθηκε με την απόφαση αριθ. 2/2002 του Συμβουλίου Σύνδεσης ΕΚ-Ουγγαρίας(3).

(2) Πρόσφατα συνήφθη εμπορική συμφωνία η οποία τροποποιεί το πρωτόκολλο προσαρμογής. Αποσκοπεί στη βελτίωση της οικονομικής σύγκλισης ενόψει της προσχώρησης και θα πρέπει να αρχίσει να ισχύει το αργότερο την 1η Ιουλίου 2003. Από την πλευρά της Κοινότητας, η εν λόγω συμφωνία προβλέπει παραχωρήσεις με τη μορφή πλήρους ελευθέρωσης των εμπορικών συναλλαγών για ορισμένα μεταποιημένα γεωργικά προϊόντα και ποσοστώσεων τελωνειακής ατέλειας για άλλα. Για εισαγωγές εκτός των ποσοστώσεων αυτών, συνεχίζουν να εφαρμόζονται οι ισχύουσες διατάξεις.

(3) Η διαδικασία έκδοσης απόφασης για την τροποποίηση του πρωτοκόλλου προσαρμογής δεν θα έχει ολοκληρωθεί εγκαίρως ώστε να αρχίσει να ισχύει την 1η Ιουλίου 2003. Είναι, επομένως, αναγκαίο να προβλεφθεί η αυτόνομη εφαρμογή παραχωρήσεων υπέρ της Ουγγαρίας από την 1η Ιουλίου 2003.

(4) Για την εισαγωγή ορισμένων εμπορευμάτων δεν θα πρέπει να επιβάλλονται δασμοί. Για ορισμένα άλλα εμπορεύματα, θα πρέπει να ανοίξουν δασμολογικές ποσοστώσεις. Οι ποσοστώσεις αυτές θα πρέπει να μειώνονται αναλογικά προς τις ποσοστώσεις που χρησιμοποιούνται σύμφωνα με τον κανονισμό (ΕΚ) αριθ. 748/2002 της Επιτροπής, της 29ης Απριλίου 2002, περί αναστολής και ανοίγματος δασμολογικών ποσοστώσεων σε ορισμένα εισαγόμενα στην Κοινότητα μεταποιημένα γεωργικά προϊόντα, καταγωγής Ουγγαρίας(4).

(5) Για τα εμπορεύματα, καταγωγής Ευρωπαϊκής Κοινότητας, τα οποία εξάγονται στην Ουγγαρία και τα οποία απολαύουν τελωνειακής ατέλειας ή ποσοστώσεων με τελωνειακή ατέλεια στην Ουγγαρία, δεν χορηγούνται επιστροφές κατά την εξαγωγή. Το εν λόγω μέτρο υπόκειται σε απόφαση της Επιτροπής, σύμφωνα με τη διαδικασία που ορίζεται στην απόφαση 1999/468/ΕΟΚ του Συμβουλίου, της 28ης Ιουνίου1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5).

(6) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα(6), προβλέπει ένα σύστημα διαχείρισης των δασμολογικών ποσοστώσεων. Οι αρχές της Κοινότητας και τα κράτη μέλη θα πρέπει να διαχειρίζονται τις δασμολογικές ποσοστώσεις που προβλέπονται στον παρόντα κανονισμό σύμφωνα με το σύστημα αυτό.

(7) Τα αναγκαία μέτρα για την εφαρμογή του παρόντος κανονισμού θα πρέπει να θεσπισθούν σύμφωνα με την απόφαση 1999/468/EΚ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από την 1η Ιουλίου 2003, δεν επιβάλλονται δασμοί επί των εισαγωγών των μεταποιημένων γεωργικών προϊόντων, καταγωγής Ουγγαρίας, που απαριθμούνται στο παράρτημα Ι.

2. Τα προϊόντα που απαριθμούνται στο παράρτημα Ι μαζί με όλα τα προϊόντα της κλάσης 0403 ΕΣ και όλα τα προϊόντα της κλάσης 2208 ΕΣ (με εξαίρεση τη διάκριση 2208 20 του ΕΣ) δεν είναι επιλέξιμα για υπαγωγή στο σύστημα επιστροφών κατά την εξαγωγή βάσει του κανονισμού (ΕΚ) αριθ. 1520/2000 της Επιτροπής, της 13ης Ιουλίου 2000, για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα Ι της συνθήκης(7).

Άρθρο 2

1. Οι δασμολογικές ποσοστώσεις που αναφέρονται στο παράρτημα ΙΙ ανοίγουν από την 1η Ιουλίου 2003 έως τις 31 Δεκεμβρίου 2003 και για το 2004 υπό τους όρους που καθορίζονται σ' αυτό. Άλλοι προτιμησιακοί δασμοί απαριθμούνται στο παράρτημα ΙΙ υπό τους όρους που καθορίζονται σ' αυτό.

2. Οι ποσότητες των εμπορευμάτων που υπόκεινται στις δασμολογικές ποσοστώσεις οι οποίες ανοίγονται δυνάμει του κανονισμού (ΕΚ) αριθ. 748/2002 και τίθενται σε ελεύθερη κυκλοφορία από την 1η Ιανουαρίου έως τις 30 Ιουνίου 2003, καταλογίζονται εξ ολοκλήρου στις ποσότητες των αντίστοιχων δασμολογικών ποσοστώσεων που προβλέπονται στο παράρτημα ΙΙ.

Άρθρο 3

Η διαχείριση των δασμολογικών ποσοστώσεων που αναφέρονται στο άρθρο 2 διενεργείται από την Επιτροπή σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.

Άρθρο 4

Η Επιτροπή μπορεί να αναστέλλει τα μέτρα που προβλέπονται στα άρθρα 1 και 2 σε περίπτωση μη εφαρμογής των αμοιβαίων προτιμήσεων που συμφωνήθηκαν με την Ουγγαρία βάσει της διαδικασίας που καθορίζεται στο άρθρο 5.

Άρθρο 5

1. Η Επιτροπή επικουρείται από την επιτροπή που αναφέρεται στο άρθρο 16 του κανονισμού (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(8), στο εξής αποκαλούμενη "επιτροπή".

2. Οσάκις γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.

Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ, ορίζεται σε ένα μήνα.

3. Η επιτροπή θεσπίζει τον εσωτερικό της κανονισμό.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιουλίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 2 Ιουνίου 2003.

Για το Συμβούλιο

Ο Πρόεδρος

Δ. Ρέππας

(1) ΕΕ L 347 της 31.12.1993, σ. 1.

(2) ΕΕ L 28 της 2.2.1999, σ. 3.

(3) ΕΕ L 172 της 2.7.2002, σ. 24.

(4) ΕΕ L 115 της 1.5.2002, σ. 15.

(5) ΕΕ L 184 της 17.7.1999, σ. 23.

(6) ΕΕ L 253 της 11.10.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 444/2002 (ΕΕ L 68 της 12.3.2002, σ. 11).

(7) ΕΕ L 177 της 15.7.2000, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 740/2003 (ΕΕ L 106 της 29.4.2003, σ. 12).

(8) ΕΕ L 318 της 20.12.1993, σ. 18· κανονισμός όπως τροποποιήθηκε τελευταία από τον κανονισμό (ΕΚ) αριθ. 2580/2000 (ΕΕ L 298 της 25.11.2000, σ. 5).

ΠΑΡΑΡΤΗΜΑ I

ΜΕΤΑΠΟΙΗΜΕΝΑ ΓΕΩΡΓΙΚΑ ΠΡΟΪΟΝΤΑ ΓΙΑ ΤΗΝ ΕΙΣΑΓΩΓΗ ΤΩΝ ΟΠΟΙΩΝ ΔΕΝ ΕΠΙΒΑΛΛΟΝΤΑΙ ΔΑΣΜΟΙ ΟΥΤΕ ΧΟΡΗΓΟΥΝΤΑΙ ΕΠΙΣΤΡΟΦΕΣ ΚΑΤΑ ΤΗΝ ΕΞΑΓΩΓΗ

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

ΔΑΣΜΟΙ ΠΟΥ ΕΠΙΒΑΛΛΟΝΤΑΙ ΚΑΤΑ ΤΗΝ ΕΙΣΑΓΩΓΗ ΣΤΗΝ ΕΥΡΩΠΑΪΚΗ ΚΟΙΝΟΤΗΤΑ ΕΜΠΟΡΕΥΜΑΤΩΝ, ΚΑΤΑΓΩΓΗΣ ΟΥΓΓΑΡΙΑΣ((Η Επιτροπή θα εκδώσει κανονισμό περί καθορισμού των δασμών που επιβάλλονται στις συναλλαγές πέραν των συμφωνημένων ποσοστώσεων, ο οποίος θα αρχίσει να ισχύει από την 1η Ιανουαρίου 2004, βάσει των δασμών που προβλέπονται στην απόφαση αριθ. 2/2002 του Συμβουλίου Σύνδεσης (ΕΕ L 172 της 2.7.2002, σ. 24). Οι δασμοί που επιβάλλονται από την 1η Ιουλίου 2003 έως την 31η Δεκεμβρίου 2003 και αναφέρονται στην τελευταία στήλη του παρόντος παραρτήματος ως "EAR, AD S/ZR ή AD F/MR" αναγράφονται στα παραρτήματα ΙΙ και ΙΙΙ του κανονισμού (EK) αριθ. 238/2003 της Επιτροπής.))

>ΘΕΣΗ ΠΙΝΑΚΑ>